題汪季路家藏吳彩鸞唐韵後
作者：樓鑰
朝代：宋

paragraphs: 舊說僊人吳彩鸞，日書切韵歸毫端。
不應神速有如此，令人至今疑稗官。
相傳此事三百載，誰知真蹟儼然在。
筆精墨妙信入神，間以朱丹倍晶彩。
法言初爲此韵時，賸裒文字覺後知。
寧知遂經謫僊手，諱字曾闕民與基。
經生矻矻盡精力，摩以歲月或可得。
動翰如飛猶恐遲，一日一揮出心畫。
神僊之說云渺茫，僊凡配耦尤荒唐。
蕭史弄玉乘鳳去，藍田空說容裴航。
文簫之遇真是否，豈比虛名傳不朽。
五篇歷歷爲全書，始信傳聞是真有。
當時所直才五緡，于今千金價未均。
十年蓋有數百本，未知幾本傳今人。
惜哉字畫太纖細，後日傳之知幾歲。
祇今已有字不全，欲鎸翠珉固非易。
我踰七十方見之，暫借一觀聊自怡。
平生願見心便足，何必更謀身後爲。